CELEX: 32014D0281
Language: hu
Date: 2014-05-14 00:00:00
Title: 2014/281/EU: A Bizottság végrehajtási határozata ( 2014. május 14. ) a hajófelügyeleti és hajóvizsgáló szervezetek közös szabályairól és szabványairól szóló 391/2009/EK európai parlamenti és tanácsi rendeletnek megfelelően a „Hrvatski registar brodova” horvát hajónyilvántartó szervezet uniós elismeréséről (az értesítés a C(2014) 3014. számú dokumentummal történt)  EGT-vonatkozású szöveg

16.5.2014   
            
            
               HU
            
            
               Az Európai Unió Hivatalos Lapja
            
            
               L 145/43
            
         A BIZOTTSÁG VÉGREHAJTÁSI HATÁROZATA
   (2014. május 14.)
   a hajófelügyeleti és hajóvizsgáló szervezetek közös szabályairól és szabványairól szóló 391/2009/EK európai parlamenti és tanácsi rendeletnek megfelelően a „Hrvatski registar brodova” horvát hajónyilvántartó szervezet uniós elismeréséről
   
      
         (az értesítés a C(2014) 3014. számú dokumentummal történt)
      
   
   (EGT-vonatkozású szöveg)
   
      (2014/281/EU)
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hajófelügyeleti és hajóvizsgáló szervezetek közös szabályairól és szabványairól szóló, 2009. április 23-i 391/2009/EK európai parlamenti és tanácsi rendeletre (1) és különösen annak 4. cikke (1) bekezdésére,
   tekintettel a horvát hatóságok 2010. július 23-án és 2014. február 25-én kelt leveleire, amelyekben felkérik a Bizottságot a horvát hajónyilvántartó szervezet (Hrvatski registar brodova, a továbbiakban: HRB) uniós elismerésére,
   mivel:
   
               (1)
            
            
               A 391/2009/EK rendelet 3. cikkének (1) bekezdése értelmében ha egy tagállam felhatalmazást kíván adni egy még el nem ismert szervezetnek, elismerési kérelmet kell benyújtania a Bizottsághoz.
            
         
               (2)
            
            
               2010. július 23-án a Horvát Köztársaság adatokkal és bizonyítékokkal szolgált arra vonatkozóan, hogy a HRB megfelel a 391/2009/EK rendelet követelményeinek. Mivel a kérelemmel megindított elismerési eljárás meglehetősen hosszadalmas lehet, és annak lezárulta előtt a horvát kormány nem adhat felhatalmazást a HRB-nek feladatai ellátására, a Bizottság már Horvátországnak az Európai Unióhoz való csatlakozása előtt megkezdte a HRB értékelésének előkészítését.
            
         
               (3)
            
            
               2014. február 25-én Horvátország ismételten benyújtotta az Unióhoz való csatlakozást követően a HRB uniós elismerése iránti kérelmét.
            
         
               (4)
            
            
               A Bizottság az Európai Tengerbiztonsági Ügynökség segítségével ellenőrizte a HRB megfelelését a 391/2009/EK rendelet I. mellékletében előírt minimumkövetelményeknek.
            
         
               (5)
            
            
               Az értékelés alapját a horvát hatóságok által benyújtott dokumentumok, valamint összesen három helyszíni látogatás képezte, amelyek közül kettőt az Európai Tengerbiztonsági Ügynökség szakértői 2011 októberében tettek a HRB irodáiban, a harmadikra pedig 2013 októberében került sor, a Bizottság értékelése által megállapított hiányosságok nyomán tett kiigazító intézkedések végrehajtásának ellenőrzése érdekében.
            
         
               (6)
            
            
               A megállapított hiányosságok nyomán a HRB megfelelő minőségű és körű kiigazító intézkedéseket hozott. A HRB tevőlegesen közreműködött az értékelési folyamatban, és bizonyította, hogy proaktívan képes javítani szervezeti felépítésén és eljárásain.
            
         
               (7)
            
            
               Egyes kiigazító intézkedések végrehajtása még folyamatban van és nyomon követendő, például a kínai Sanghajban megnyitandó iroda ügye. Ez azonban nem kérdőjelezi meg a szervezet felépítésének és ellenőrzési mechanizmusainak általános minőségét.
            
         
               (8)
            
            
               A Bizottság arról is meggyőződött, hogy a HRB vállalta a 391/2009/EK rendelet 8. cikkének (4) bekezdése, 9., 10. és 11. cikke előírásainak való megfelelést.
            
         
               (9)
            
            
               A HRB biztonsági és környezetszennyezés-megelőzési teljesítménye kissé ugyan elmarad az EU által elismert egyéb szervezetek átlagos teljesítményétől, de kielégítő. Kiemelendő, hogy a kikötő szerinti állam által végzett ellenőrzésekről szóló párizsi egyetértési megállapodás szerinti teljesítménye javuló tendenciát mutat: a 2010–2012 közötti időszakban megfigyelt 0,51 %-os hajó-visszatartási arány 2009–2011-ben még 0,89 %, 2008–2010-ben pedig 1,44 % volt. Az USA partiőrség kikötő szerinti állam által végzett ellenőrzési rendszerében a HRB sem 2010, sem 2011 vagy 2012 során nem jegyzett elismert szervezet általi hajóvisszatartást.
            
         
               (10)
            
            
               Annak érdekében, hogy a szervezet mindenkor a 391/20096EK rendelet követelményeinek megfelelően lássa el feladatait, és figyelemmel arra, hogy a HRB által jelenleg ellenőrzött flotta viszonylag kis létszámú, a Bizottság úgy véli, hogy a szervezet feladatainak számottevő bővülése esetén gondoskodni kell a HRB technikai és igazgatási kapacitásának megfelelő bővítéséről, ami adott esetben az irodahálózat továbbfejlesztését is feltételezi.
            
         
               (11)
            
            
               A HRB közintézmény, és jogi személyként a horvátországi Splitben került bejegyzésre a horvát hajónyilvántartó szervezetről szóló 1996. szeptember 20-i törvénynek (Hivatalos Közlöny 1996. évfolyam 81. szám) és a horvát hajónyilvántartó szervezet alapszabályáról szóló 1997. június 1-i törvénynek megfelelően. Neve „Hrvatski registar brodova.”
            
         
               (12)
            
            
               Az e rendeletben előírt intézkedések összhangban vannak a 2099/2002/EK európai parlamenti és tanácsi rendelettel (2) létrehozott, a tengeri közlekedés biztonságával és a hajókról történő szennyezés megelőzésével foglalkozó bizottság véleményével,
            
         ELFOGADTA EZT A HATÁROZATOT:
   1. cikk
   A „Hrvatski registar brodova” horvát hajónyilvántartó szervezet a 391/2009/EK rendelet 4. cikke (1) bekezdésének megfelelően elismerésre kerül.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2014. május 14-én.
      
         
            a Bizottság részéről
         
         Siim KALLAS
         
            alelnök
         
      
   
   
      (1)  HL L 131., 2009.5.28., 11. o.
   
   
      (2)  Az Európai Parlament és a Tanács 2002. november 5-i 2099/2002/EK rendelete a tengeri közlekedés biztonságával és a hajókról történő szennyezés megelőzésével foglalkozó bizottság (COSS) létrehozásáról, valamint a tengeri közlekedés biztonságáról és a hajókról történő szennyezés megelőzéséről szóló rendeletek módosításáról (HL L 324., 2002.11.29., 1. o.).